**Maakonna arengustrateegia elluviimise toetusmeede 2024-2027**

Regionaal- ja põllumajandusministeerium ning Riigi Tugiteenuste Keskus (RTK) avasid 22. jaanuaril 2024.a taotlusvooru, millest on võimalik taotleda raha maakonna arengustrateegias määratud eesmärkide täitmiseks. Riik suunab järgneval 2024-2027 taotlusperioodil kokku 25 miljoni eest lisatuge, et aidata ellu viia kohaliku elu edendamiseks seatud eesmärgid.

**Riigihalduse minister muutis maakondade arengustrateegiate toetusmeetme (MATA) tingimusi. Võrreldes senisega on kõige oluliseks muudatuseks dialoogi pidamine ministeeriumi ja maakondliku arendusorganisatsiooni (MARO) vahel.**

Lähtuvalt maakonna väljakutsetest ning arengueeldustest lepitakse dialoogi käigus ühiselt kokku fookusvaldkonnad, kuhu toetusrahad järgeval neljal aastal suunatakse.

**Võru maakonnas on maakondlikuks arendusorganisatsiooniks SA Võrumaa Arenduskeskus, kes ministeeriumiga dialoogi pidas ja maakonna seisukohti esitas.**

**Lähteseisukohad dialoogiks:**

*Analüüsis on ministeerium tuginenud eelkõige järgmistele allikatele:*

*1) Regionaalse arengu tegevuskava (edaspidi RETK) seiremõõdikud*

*2) Võru maakonna arengustrateegia 2035+*

Analüüsi tulemusel on suuremat tähelepanu vajavateks RETK juurprobleemideks Võru maakonnas:

JP 4 - regionaalne ebavõrdsus ühiskonnaelus osalemise ning vaba-aja ja haridusega seotud eneseteostusvõimalustes;

JP7 - piirkondlikud erinevused ettevõtete konkurentsivõimes ja ligipääsus kapitalile.

Võru maakonna arengustrateegia 2035+ visioon toob välja „Meie maakond on õnnelike ja tegusate inimeste, rohkete võimaluste ning mitme kultuuriruumiga maa“.

Võru maakonna üheks visioonist tulenevaks strateegiliseks eesmärgiks on „Rohkete võimalustega majandus“. Arendustegevuste väljakutsed on kajastatud järgnevalt: „Meil on rohkelt võimalusi ettevõtmiseks ja ametialaseks eneseteostuseks. Meie ettevõtjad on paindlikud, rakendavad kasulikke uuendusi ja väärindavad kõrgelt kohalikku ressurssi. Ettevõtluskeskkond ja noored kannavad edasi maakonnale omaseid väärtusi. Ettevõtjad ja avalik sektor teevad tihedalt koostööd ühiste eesmärkide saavutamiseks“.

Võru maakonna teiseks oluliseks strateegiliseks eesmärgiks on „Õnnelikud ja tegusad inimesed“. Selle eesmärgi põhifookus on suunatud inimeste heaolu tagamisele: „Meie inimesed panustavad ühiskonda vastavalt oma tugevustele ja andele kogu oma elukaare vältel, elavad kaua ja tervena. Meil on piisavalt võimalusi eneseteostuseks ja arenguks ning meile on tagatud võimalused igakülgseks elukestvaks õppeks. Me väärtustame oma kodukohta ning oleme selle üle uhked. Me oleme ettevõtlikud ja nutikad. Me ei jäta üksteist üksi, me oleme hoitud“.

**MATA 2024-2027 vahendite suunamine:**

**Dialoogi tulemusena lepiti kokku, et Võru maakonna fookusvaldkondadeks järgneval neljal aastal on majandusvaldkond ja kestlik kogukond.**

Lähtuvalt analüüsis tuvastatud väljakutsetest, maakonnas suuremat tähelepanu vajavast RETK juurprobleemidest ning Võru maakonna arengustrateegiast, otsustas SA Võrumaa Arenduskeskus nõukogu (MATA projektide valikukomisjon) MATA 2024-2027 vahendite kasutamise ja jaotuse Võru maakonnas järgmiselt:

1. **Teema „Majandusvaldkond“ raames planeeritakse MATA 2024-2026 vahendeid suunata meetme „Atraktiivne piirkondlik ettevõtlus- ja elukeskkond“ (edaspidi: PEEK) projektide kaasfinantseerimiseks:**

• Kagu-Eesti ettevõtluse ökosüsteemi arendamine.

Projekti raames arendatakse ettevõtluse tugivõrgustikku, kuhu kuuluvad Võrumaa Arenduskeskus, kompetentsikeskus Tsenter, Kagu-Eesti Innovatsioonikeskus ja Kagu-Eesti puiduklaster.

Projekti üheks eesmärgiks on toetada ettevõtlust inkubatsiooni programmiga ning tuua sinna uuenduslikust ja teaduspõhist lähenemist.

Projekt toetab ja arendab edasi olemasolevat ettevõtluskeskkonna tugisüsteemi, sealhulgas toetab ettevõtlust vajalike teenustega, ettevõtete arengut ja innovatsiooni.

• Lõuna-Eesti aiasaaduste väärindamiskeskuse väljaarendamine.

Projekti eesmärgiks on Lõuna-Eesti aiasaaduste väärindamiskeskuse arendamine Obinitsa tööstusalale.

Väärindamiskeskuse esmane eesmärk on tagada kohalike omavalitsuste hallatavad asutused (lasteasutused, hooldekodud) toidu valmistamiseks kvaliteetse toorainega vajalikus töötlusastmes ning suurendada seejuures mahetooraine osakaalu.

Projekt toetab maakondliku mahekokkuleppe täitmist, arendab kohaliku tooraine tootjate ja väärindajate võrgustikku sealhulgas toetab mahetootmisele üleminekut, loob eeldusi tooraine väärindamiseks ning uute tehnoloogiate ja innovatsiooni rakendamiseks, arendab taristu väärindamiskeskusele ja väärindamiskeskuse kompleksi.

• Lõuna-Eesti ettevõtlikud noored.

Projekti eesmärgiks on noorte sidumine oma kodukohaga koostöises võrgustikus, mis süsteemselt ja eesmärgistatult arendab noorte omaalgatust ja ettevõtlikku mõttelaadi Lõuna-Eestis- Jõgeva, Põlva, Tartu, Valga, Viljandi ja Võru maakonnas.

Projekt toetab ja arendab noorte ettevõtlikkuse tugisüsteemi Lõuna-Eestis sh arendab noorte ettevõtlikku mõttelaadi, tõstab omaalgatust ja ettevõtlikkust.

• Kood/Võru programmeerimiskooli rajamine ja IT-valdkonna edendamine.

Projekti eesmärk on vähendada Eestis tööturul tarkvaraarendajate puudust ja pakkuda Võru maakonnas mitmekülgseid ümber- ja täiendõppevõimalusi. Lisaks on projekti kaasatud organisatsioonid Võrumaa Kutsehariduskeskus EWERS ja Võru HUUB.

Tegemist on projektiga, mis on seotud MATA mõlema fookusteemaga, kuna toetab nii ettevõtlusarengut läbi tehnoloogia õppevaldkonna tugevdamise kui ka noorte ettevõtlikkuse kasvu läbi elukestvas õppes osalemise ning seega ka noorte aktiivsuse tõstmist ühiskonna elus.

**2. Teema „Kestlik kogukond“ raames ei ole maakonnas veel otseselt seotud projekte planeeritud. Küll aga on kokku lepitud, et MATA 2027. aasta vahendid kavandatakse tegevustele, mis sh soodustavad noorte aktiivsust kultuuri- ja ühiskonnaelus.**

PEEK projektid on maakonna arengustrateegia tegevuskavas kajastatud erinevate tegevussuundade all. PEEK projektide rakendamise abil suurendatakse maakonnas ettevõtluse aktiivsust, luuakse eeldusi noorte ettevõtlusaktiivsuse suurendamiseks. Kaudselt toetab noorte ettevõtlikkuse toetamine ka kultuuri- ja ühiskonnaelus osalemise aktiivsust, kuna ettevõtlikud noored panustavad aktiivsemalt ka kogukonna ellu ja selle korraldamisse, nt erinevate ürituste korraldamisel või osalemisel. Tootearenduste tulemusena tekivad unikaalsed tooted, mida saaks välisturgudel pakkuda ja mis omaltpoolt mõjutab ka ekspordivõimekuse tõusu. Samuti muutub mõtteviis jätkusuutliku mahe- või säästlikult toodetud toorainete osas, millele antakse lisandväärtus läbi kogukonnas lühemate tarneahelate loomise ning säästlikuma tarbimise soodustamisega.

**Dialoogi tulemusel kokkulepitud tulemusnäitajad:**

* Kõigile ühiskonnagruppidele (s.h. noortele) on loodud täiendavad eeldused piirkonnas ettevõtluse alustamiseks
* Maakonnas tegutsevad ettevõtted on toetatud lisandväärtuse kasvatamise ja ekspordi suutlikkuse osas ning kogukonnas on loodud eeldused säästliku ja jätkusuutliku tootmise ning tooraine kohaliku väärindamise juurutamiseks
* Noortele on suunatud täiendavaid tegevusi nende kultuuri- ja ühiskonnaelus osalemise aktiivsuse toetamiseks

**Meetme toetuse jaotus teemade lõikes:**

* 2024-2026 MATA meetme vahendid suunatakse fookuseteemale „Majandusvaldkond“ PEEK projektide kaasfinantseerimiseks.
* 2027.a vahendid **planeeritakse suunata fookuseteemale „Kestlik kogukond“. Hetkeseisuga ei ole otseselt antud teema all eraldi projekte planeeritud.**

Tabel: Meetme toetuse jaotus teemade ja projektide lõikes

|  |  |  |  |  |  |  |  |
| --- | --- | --- | --- | --- | --- | --- | --- |
| **Projekt** | **MATA 2024** | **MATA 2025** | **MATA 2026** | **MATA 2027** | **MATA**  **VAK** | **MATA KOV/ partnerid** | **MATA kokku** |
| Kood/Võru programmeerimiskooli rajamine ja IT-valdkonna edendamine | 229 279 | 87 641 | 2 992 |  | 76 684 | 243 228 | 319 912 |
| Kagu-Eesti ettevõtluse ökosüsteemi arendamine | 95 919 | 95 955 | 71 491 |  | 163 365 | 100 000 | 263 365 |
| Lõuna-Eesti aiasaaduste väärinduskeskuse väljaarendamine | 66 988 | 92 210 | 6 380 |  | 65 418 | 100 160 | 165 578 |
| LEEN | 17 434 | 33 194 | 5 169 |  | 55 797 | 0 | 55 797 |
| Projekt(id) (otsustatakse täiendavalt) |  |  | 222 968 | 309 000 |  | 531 968 | 531 968 |
| Kokku | **409 620** | **309 000** | **309 000** | **309 000** | **361 264** | **975 356** | **1 336 620** |
| MATA eelarve | 409 620 | 309 000 | 309 000 | 309 000 |  |  |  |
| Vahe | 0 | 0 | 0 | 0 |  |  |  |

2027. aasta MATA eelarve ei ole veel täpselt teada, kuna lõplik MATA raha jaotus teemade vahel selgub pärast PEEK projektide lõppemist - seega saab teemaga „Kestlik kogukond“ seotud tegevusi planeerida MATA perioodi lõppu.